KOMISSION ASETUS (EY) N:o 1647/98,

annettu 27 päivänä heinäkuuta 1998,

neuvoston asetuksen (EY) N:o 2200/96 soveltamista koskevista yksityiskohtaisista säännöistä toimintaohjelmien, toimintarahojen ja yhteisön taloudellisen tuen osalta annetun asetuksen (EY) N:o 411/97 muuttamisesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon hedelmä- ja vihannesalan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2200/96 (1), sellaisena kuin se on muutettuna komission asetuksella (EY) N:o 2520/97 (2), ja erityisesti sen 48 artiklan,

sekä katsoo, että

komission asetuksen (EY) N:o 411/97 (3), sellaisena kuin se on viimeksi muutettuna asetuksella (EY) N:o 214/98 (4), 4 artiklan 2 kohtaan sisältyy toimia ja menoja, joita toimintaohjelmiin ei saa kuulua; järjestelmän soveltamisesta saadun yhden vuoden kokemuksen perusteella on oikeusvarmuuden vuoksi tarpeen korvata kyseiset säännökset selvemmällä ja yksityiskohtaisemmalla luettelolla toimista ja menoista, jotka eivät ole tukikelpoisia; on syytä sallia väliaikaisesti tai tietyissä rajoissa eräät toimet tai menot, joihin ei myönnetä tukea,

on tarpeen tarkentaa kyseisen asetuksen 5 artiklan 2 kohdassa, joka koskee toimintaohjelmien hyväksymisperiaatteita, että toimivaltaisten kansallisten viranomaisten on taattava ehdotettujen toimien ja menojen tukikelpoisuus erityisesti edellä mainitun luettelon perusteella, jolloin niillä on mahdollisuus ottaa käyttöön kansallisia lisäperusteita ja hylätä ehdotettuja toimia sellaisen arvion perusteella, jossa otetaan huomioon kunkin tapauksen erityisolosuhteen,

tätä asetusta on sovellettava kaikkiin vuodesta 1999 alkaen täytäntöönpantaviin toimintaohjelmiin; jo hyväksyttyjen ohjelmien osalta on kuitenkin syytä siirtää ohjelmien muutoshakemusten jättöpäivää 15 päivästä syyskuuta 1998 15 päivään lokakuuta 1998, jotta tuottajaorganisaatiot voivat arvioida tarvetta ohjelmien muuttamiseen; on kuitenkin syytä antaa jäsenvaltioille mahdollisuus pitää voimassa ennen tämän asetuksen voimaantuloa hyväksytyt ohjelmat, jos kyseisten ohjelmien muuttaminen ei olisi asianmukaista niiden täytäntöönpanon edistymisen vuoksi, ja

hedelmien ja vihannesten hallintokomitea ei ole antanut lausuntoa puheenjohtajansa asettamassa määräajassa,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 411/97 seuraavasti:

1) Korvataan 4 artiklan 2 kohta seuraavasti:

"2. Ehdotukseen toimintaohjelmaksi ei saa kuulua liitteessä olevaan viitteelliseen toimi- ja menoluetteloon kuuluvia toimia tai menoja, joihin ei myönnetä tukea."

2) Lisätään 5 artiklan 2 kohdan b alakohtaan toinen alakohta seuraavasti:

"Ehdotettujen toimien ja menojen tukikelpoisuus ottaen huomioon liitteessä esitetty viitteellinen luettelo toimista ja menoista, joihin ei myönnetä tukea."

2 artikla

Jäsenvaltioiden ennen tämän asetuksen voimaantuloa hyväksymien, vuonna 1999 täytäntöön pantavien toimintaohjelmien on oltava tämän asetuksen säännösten mukaisia. Tuottajaorganisaatiot voivat tarvittaessa jättää ohjelman muutoshakemuksen viimeistään 15 päivänä lokakuuta 1998.

Jäsenvaltiot voivat kuitenkin pitää voimassa ennen tämän asetuksen voimaantuloa hyväksytyt ohjelmat, jos kyseisten ohjelmien muuttaminen ei olisi asianmukaista niiden täytäntöönpanon edistymisen vuoksi.

3 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.

Sitä sovelletaan ohjelmiin, jotka pannaan täytäntöön vuodesta 1999 alkaen.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 27 päivänä heinäkuuta 1998.

Komission puolesta

Franz FISCHLER

Komission jäsen

(1) EYVL L 297, 21.11.1996, s. 1

(2) EYVL L 346, 17.12.1997, s. 41

(3) EYVL L 62, 4.3.1997, s. 9

(4) EYVL L 22, 29.1.1998, s. 10

LIITE

LUETTELO TOIMISTA JA MENOISTA, JOIHIN EI MYÖNNETÄ TUKEA

1. Yleiset tuotantokustannukset, erityisesti

- siemenet ja taimet, monivuotisia kasveja lukuun ottamatta (monivuotiset kasvit, puut, pensaat),

- kasvinsuojeluaineet, myös biologiset tai integroidut torjuntakeinot, lannoitteet ja muut tuotantopanokset,

- pakkaus-, varastointi- tai kauppakunnostuskulut myös uusissa prosesseissa,

- keräys- tai kuljetuskustannukset, myös tuottajaorganisaation sisäiset,

- toimintakulut (erityisesti sähkö, polttoaine, kunnossapito).

Luonnonmukaisen, integroidun tai kokeellisen tuotannon (1) osalta sekä ympäristötoimenpiteiden (mukaan lukien kierrätettävät pakkaukset) tai laadunparantamistoimenpiteiden (mukaan lukien varmennetut siemenet ja taimet) yhteydessä erityisesti tuotantokustannukset ovat kuitenkin tukikelpoisia ainoastaan yhden toimintaohjelman ajan. Tämän asetuksen 15 artiklan 1 kohdassa tarkoitetut lyhytkestoiset ohjelmat, joihin liittyy sitoumus normaalipituisten ohjelmien esittämisestä, voivat olla tukikelpoisia viiden vuoden ajan.

2. Yleiskulut, erityisesti:

- hallintokulut,

- henkilöstökulut; yleiskuluina ei kuitenkaan pidetä henkilöstökuluja, jotka johtavat korkean laatutason parantamis- tai säilyttämistoimista, taikka kaupanpitämiseen tai ympäristöön liittyvistä toimista, joiden toteuttamisessa on käytettävä ensisijaisesti päteviä henkilöitä; jos tuottajaorganisaatio tällöin käyttää tuottajaorganisaatiossa tai sen jäseninä oleville tuottajille työskenteleviä palkattuja työntekijöitä, näiden ajankäytöstä on oltava todisteena työtuntiselvitykset,

- toimintaohjelman valmistelusta ja sen toteuttamisen seurannasta aiheutuvat kulut,

- 11 artiklassa tarkoitettujen vuosikertomusten, loppukertomuksen ja arvion laatimisesta aiheutuvat kulut,

- 4 artiklan 3 kohdan b alakohdassa tarkoitetusta kirjanpidosta ja erillisestä pankkitilistä aiheutuvat kulut.

Nämä kulut korvataan kiinteällä maksulla, joka on 2 prosenttia toimintarahastosta ja enintään 60 000 ecua. Jäsenvaltiot voivat kuitenkin rajoittaa rahoituksen tosiasiallisiin kuluihin, jolloin niiden on määriteltävä tukikelpoiset kulut.

3. Tulon- tai hinnanlisät.

4. Vakuutuksiin liittyvät kulut, mukaan lukien henkilökohtaiset ja yhteiset vakuutusmaksut ja tuottajaorganisaation omien vakuutuskassojen perustaminen.

5. Sellaisten luottojen takaisinmaksu (erityisesti vuosikorvausten muodossa), jotka on otettu jotakin ennen toimintaohjelman alkamista kokonaisuudessaan tai osittain toteutettua toimea varten.

6. Rakentamattomien maa-alueiden osto, paitsi jos maa-alueen osto on tarpeen ohjelmaan kuuluvan investoinnin toteuttamiseksi (2).

7. Koulutuskursseille osallistuville tuottajille maksettavat "osallistumiskorvaukset", ei kuitenkaan päivärahat, jotka tarvittaessa kattavat kiinteämääräisesti matka- ja majoituskulut.

8. Tuottajaorganisaatioiden jäsenten yhteisön ulkopuolella tuottamiin määriin liittyvät toimet tai kulut.

9. Toiminta, joka saattaa aiheuttaa kilpailun vääristymistä tuottajaorganisaation muussa liiketoiminnassa; toiminta tai toimenpiteet, jotka hyödyttävät suoraan tai välillisesti tuottajaorganisaation muuta liiketoimintaa, rahoitetaan siinä suhteessa, kun ne koskevat aloja tai tuotteita, joiden perusteella tuottajaorganisaatio on hyväksytty.

10. Käytetyt laitteet, paitsi poikkeustapauksissa ja edellyttäen, että tukea ei ole saatu aiemmin.

11. Investoinnit kuljetusvälineisiin, joilla on tarkoitus suorittaa tuottajaorganisaation kaupan pitämiseen tai jakeluun liittyviä kuljetuksia, lukuun ottamatta tällaisia investointeja säätöilmavarastointilaitteisiin, tai kylmäkuljetusvälineisiin.

12. Vuokraus investoinnin vaihtoehtona, paitsi jos se on taloudellisesti kannattavaa; vuokratun hyödykkeen käyttökulut.

13. Leasing-vuokraus, jos vuokran määrä on suurempi kuin tavaran nettomarkkina-arvo; leasing-sopimukseen liittyvät menot (verot, korot, vakuutusmaksut jne.) ja käyttökulut; jos leasing-sopimuksen kokonaiskesto ylittää toimintaohjelman keston, tukea myönnetään vai ohjelman keston aikana maksettuihin määriin (vuokrat).

14. Yksittäisiä tavaramerkkejä koskevat myynninedistämiskampanjat; yleinen myynninedistäminen ja/tai yhteisten merkkien myynninedistäminen ei ole tukikelpoista, jos mainokseen sisältyy muita kuin neuvoston asetuksen (ETY) N:o 2081/92 (3) soveltamisalaan kuuluvia maantieteellisiä merkintöjä, paitsi jos nämä maantieteelliset merkinnät ovat toissijaisia mainoksen pääasialliseen sisältöön verrattuna eivätkä ne ole varattuja kyseiselle tuottajaorganisaatiolle.

15. Alihankintasopimukset, jotka koskevat tässä luettelossa mainittuja toimia tai menoja.

16. Verot ja muut kansalliset maksut, lukuun ottamatta palkkoihin liittyviä kuluja.

(1) Toimivaltaisen kansallisen viranomaisen on määriteltävä perusteet kokeellisten toimien hyväksymiselle ottaen huomioon menettelyn tai suunnitelman uutuuden sekä riskit.

(2) Toimivaltaisen kansallisen viranomaisen on vahvistettava lisäehdot tämäntyyppisten menojen hyväksymiselle keinottelun estämiseksi; näihin ehtoihin voi kuulua erityisesti investoinnin/maa-alueen myyntikielto vähimmäisajaksi sekä maan arvon ja investoinnin arvon välisen enimmäissuhteen vahvistaminen.

(3) EYVL L 208, 24.7.1992, s. 1